Factors affecting the introduction of innovation in the Greek public sector
Authors: Αττάλογλου Ανδρέας 
Published: February 2022

Η παρούσα διατριβή ασχολείται με την αξιολόγηση των μεταρρυθμίσεων του δημόσιου τομέα που εισήχθησαν μέσω του Επιχειρησιακού Προγράμματος Διοικητική Μεταρρύθμιση 2007-2013, το οποίο συγχρηματοδοτήθηκε από το Ευρωπαϊκό Κοινωνικό Ταμείο. Η μελέτη αυτή έχει μεγάλη σημασία, καθώς εξετάζει ένα μεγάλο αριθμό συγχρηματοδοτούμενων προγραμμάτων διοικητικής μεταρρύθμισης (417) που έχουν εφαρμοστεί την τελευταία δεκαετία. Τα στοιχεία συλλέχθηκαν από τις βάσεις δεδομένων του Επιχειρησιακού Προγράμματος και συνέβαλαν στην εξαγωγή μιας σειράς δεικτών της οικονομικής και φυσικής δραστηριότητας του προγράμματος. Η ανάλυση αυτών των δεδομένων έδωσε ενδιαφέροντα αποτελέσματα για τα είδη των μεταρρυθμιστικών έργων, τον βαθμό καινοτομίας τους και τη συσχέτισή τους με μια σειρά από οικονομικούς δείκτες αλλά κυρίως με τον βαθμό ολοκλήρωσής τους εντός των καθορισμένων χρονοδιαγραμμάτων. Η έρευνά μας προσπαθεί να βρει τις τάσεις και τα χαρακτηριστικά των μεταρρυθμιστικών έργων (τύποι καινοτομίας, πολυπλοκότητα κάθε έργου, δείκτες επιτυχούς υλοποίησης κ.λπ.), προκειμένου να εντοπίσει τους παράγοντες αποτυχίας. Ταυτόχρονα, η οικονομετρική ανάλυση μας βοήθησε να θέσουμε συνδυαστικά ερωτήματα που στοχεύουν στη διερεύνηση της σχέσης μεταξύ της ολοκλήρωσης ενός μεταρρυθμιστικού έργου σε σχέση με παράγοντες όπως η οικονομική κρίση, οι αλλαγές στην πολιτική ηγεσία, τα χαρακτηριστικά των προωθούμενων καινοτομιών κλπ.Η εμπειρική μας έρευνα έδειξε ότι μπορεί να δημιουργηθεί ένα οικονομετρικό μοντέλο το οποίο, λαμβάνοντας ως ανεξάρτητη μεταβλητή μόνο τον παράγοντα του τύπου καινοτομίας ενός μεταρρυθμιστικού έργου, μπορεί να ερμηνεύσει, με μεγάλη ακρίβεια, εάν το έργο θα ολοκληρωθεί. Με αυτόν τον τρόπο δημιουργήσαμε μια χαρτογράφηση όλων των μεταρρυθμιστικών έργων που πραγματοποιήθηκαν εκείνη την περίοδο. Η ανάλυσή μας έδειξε ότι παρόλο που το Επιχειρησιακό Πρόγραμμα Διοικητικής Μεταρρύθμισης 2007-2013 σχεδιάστηκε για την προώθηση καινοτόμων μεταρρυθμιστικών έργων, δεν κατάφερε να τα προωθήσει εντός των καθορισμένων χρονοδιαγραμμάτων. Η εξέταση των παραγόντων αποτυχίας βασίστηκε σε ένα εκτενές ερωτηματολόγιο που συμπληρώθηκε από 90 έμπειρα στελέχη του ΕΣΠΑ.Το συμπέρασμα είναι ότι η προώθηση ενός μεταρρυθμιστικού έργου στο δημόσιο τομέα είναι μια πολυπαραγοντική εξίσωση που περιλαμβάνει: α) τα χαρακτηριστικά του ίδιου του μεταρρυθμιστικού έργου (τύπος καινοτομίας και προϋπολογισμός έργου), β) θέματα οργάνωσης και διαχείρισης (δομή και σύστημα διαχείρισης και σχεδιασμού έργων, ποιότητα διαχείρισης ανθρώπινου δυναμικού αλλά και πολυπλοκότητα του συστήματος διαχείρισης έργων και των επιμέρους διαδικασιών τους), γ) αλλά και παράγοντες του εξωτερικού περιβάλλοντος (οικονομική κρίση και αστάθεια πολιτικού περιβάλλοντος). Η αλληλεπίδραση αυτών των παραγόντων είναι τόσο ισχυρή που όλοι οι επιμέρους παράγοντες πρέπει να λαμβάνονται υπόψη κατά τον σχεδιασμό ενός προγράμματος μεταρρυθμίσεων.Η παρούσα διπλωματική εργασία είχε ως στόχο να προσφέρει τα ακόλουθα παραδοτέα στην ακαδημαϊκή κοινότητα.1.Ενδελεχής εξέταση και ταξινόμηση της βιβλιογραφίας για το θέμα της καινοτομίας στο δημόσιο τομέα2.Χαρτογράφηση των παραγόντων που επηρεάζουν την καινοτομία του δημόσιου τομέα, σύμφωνα με τη θεωρία.3.Τα αποτελέσματα της εμπειρικής μελέτης σε 417 προγράμματα μεταρρυθμίσεων του Ελληνικού Δημόσιου Τομέα. Μια μελέτη που ξεχωρίζει για τη μοναδικότητά της στη σχετική βιβλιογραφία και που ελπίζουμε να αποτελέσει πρότυπο.4.Αξιολόγηση του επιπέδου καινοτομίας και των βασικών παραμέτρων του Ελληνικού Προγράμματος Διοικητικής Μεταρρύθμισης με τη συνδρομή των συμπερασμάτων που προέκυψαν από την επεξεργασία των ερωτηματολογίων που απαντήθηκαν από το δείγμα των εμπειρογνωμόνων μας. 5.Την αξιολόγηση του βαθμού υλοποίησης ενός έργου μεταρρύθμισης λαμβάνοντας υπόψη μόνο τον τύπο καινοτομίας του.6.Την εξέταση των παραγόντων που, στην Ελλάδα, οδηγούν ένα καινοτόμο έργο σε αποτυχία. Παράλληλα τη διαβάθμιση αυτών των παραγόντων και τη διερεύνηση των μεταξύ τους συσχετισμών.